b'\n_START_ARTICLE_\nHermann Oberth\n_START_SECTION_\nLiv\n_START_PARAGRAPH_\nOberth, som stammede fra en Siebenb\xc3\xbcrg-saksisk familie, blev f\xc3\xb8dt i Hermannstadt i Transsylvanien i Ungarn. Da han var omkring 11 \xc3\xa5r gammel blev han fortryllet af Jules Vernes romaner, is\xc3\xa6r Rejsen til m\xc3\xa5nen, og han byggede sin f\xc3\xb8rste raketmodel, da han var 14. _NEWLINE_Oprindelig studerede han medicin og fortsatte med at arbejde med raketter i fritiden. Efter 1. verdenskrig flyttede han til Tyskland og studerede fysik i M\xc3\xbcnchen og G\xc3\xb6ttingen. I 1922 blev hans doktordisputats om rumfart, Die Rakete zu den Planetenr\xc3\xa4ume, ikke accepteret, fordi den var "utopisk". Senere fik han sin doktorgrad \xe2\x80\x93 for samme disputats \xe2\x80\x93 fra et universitet i Transsylvanien, nu en del af Rum\xc3\xa6nien._NEWLINE_I 20\'erne og 30\'erne udvidede Oberth sin disputats til bogen Wege zur Raumschiffahrt (1929), sluttede sig til en forening af raketentusiaster og var konsulent p\xc3\xa5 Fritz Langs film Die Frau im Mond._NEWLINE_I 1938 bosatte han sig i Tyskland \xe2\x80\x93 han var flyttet frem og tilbage flere gange \xe2\x80\x93 og i 1941 begyndte han at arbejde ved fors\xc3\xb8gscentret i Peenem\xc3\xbcnde, hvor han hjalp med udviklingen af V2-raketten._NEWLINE_Efter 2. verdenskrig levede Oberth i Schweiz, Italien og USA, men bosatte sig endeligt i Feucht, en lille by n\xc3\xa6r N\xc3\xbcrnberg. Han vedblev med at arbejde p\xc3\xa5 og skrive om raketter, rumfart, og ufoer. Han trak sig tilbage i 1962. Fra 1965 til 1967 var han medlem af h\xc3\xb8jreekstremistpartiet NPD.\n_START_SECTION_\nIndflydelse\n_START_PARAGRAPH_\nOberth var en af de f\xc3\xb8rste og vigtigste raketforskere. Hans disputats "Raketter i det interplanetariske rum" har pr\xc3\xa6cise beregninger for fremdrift af totrinsraketter og brug af gyroskopiske styresystemer, dvs. instrumenter, som hele tiden indstiller sig i forhold til bev\xc3\xa6gelsesretningen. S\xc3\xa5 man altid kunne orientere sig op og ned, selv om man er v\xc3\xa6gtl\xc3\xb8s. Hans mange b\xc3\xb8ger og artikler fremmede interessen for rumfart. Wernher von Braun var en af hans studenter.'